নতুন বছরেও শীতের দাপট? ৩১ ডিসেম্বর পর্যন্ত কনকনে ঠান্ডা

কলকাতা: বছরের শেষ রবিবার কলকাতায় (Kolkata) তাপমাত্রা খানিকটা বেড়েছে। দক্ষিণবঙ্গের জেলাগুলিতেও পারদের ঊর্ধ্বগতি চোখে পড়ছে (Kolkata Temperature)। ফলে শীতপ্রেমীদের মনে প্রশ্ন, শীতের ঝোড়ো ইনিংস কি তবে থামতে চলেছে (Weather Update)? বর্ষবরণে কি জাঁকিয়ে ঠান্ডা থাকবে (Winter), নাকি কম্বল গুটোতে হবে? কী বলছে আলিপুর আবহাওয়া দফতর?

কেমন থাকবে নতুন সপ্তাহের আবহাওয়া?

আলিপুর আবহাওয়া দফতরের পূর্বাভাস অনুযায়ী, বছরের শেষ তিন দিনে তাপমাত্রা ওঠানামা করবে রাজ্যে। বর্ষবরণে ঠান্ডা অনুভূত হলেও, নতুন বছরের শুরু থেকেই ধীরে ধীরে পারদ বাড়তে পারে।

আরও পড়ুন: ৫ জানুয়ারি বাকি ১২ জনের গ্রেফতারের দাবিতে রাজ্যেজুড়ে পথ অবরোধ মতুয়াদের

কলকাতার তাপমাত্রা কত থাকবে?

গত শনিবার কলকাতার সর্বনিম্ন তাপমাত্রা নেমেছিল ১২.৮ ডিগ্রি সেলসিয়াসে, এই মরশুমের শীতলতম দিন। পিকনিক স্পট থেকে পার্ক। জমাটি ঠান্ডায় ভরপুর ছিল শহর। তবে রবিবার পারদ বেড়ে দাঁড়ায় ১৪ ডিগ্রির ঘরে, যা স্বাভাবিকের থেকে সামান্য বেশি।

আগামী ৩–৪ দিন, অর্থাৎ ১ জানুয়ারি পর্যন্ত শহরের সর্বনিম্ন ও সর্বোচ্চ তাপমাত্রায় বড় পরিবর্তনের সম্ভাবনা নেই। তবে উত্তর-পশ্চিম ভারতে নতুন করে পশ্চিমী ঝঞ্ঝা ঢুকলে, আগামী সপ্তাহ থেকে কলকাতা-সহ দক্ষিণবঙ্গে পারদ ২–৩ ডিগ্রি বাড়তে পারে। এদিকে দক্ষিণবঙ্গের সব জেলাতেই আগামী চার দিন সকালের দিকে হালকা থেকে মাঝারি কুয়াশার সম্ভাবনা। দৃশ্যমানতা থাকতে পারে ৯৯৯ থেকে ২০০ মিটারের মধ্যে।

উত্তরবঙ্গের আবহাওয়া

উত্তরবঙ্গে গোটা সপ্তাহ জুড়েই তাপমাত্রার বিশেষ হেরফের নেই। দার্জিলিঙে বরফ পড়ার সম্ভাবনাও তৈরি হয়েছে। আগামী ২–৩ দিন সকালের দিকে ঘন কুয়াশার আশঙ্কা রয়েছে। দার্জিলিং, কোচবিহার ও উত্তর দিনাজপুরে জারি হলুদ সতর্কতা। কোথাও কোথাও দৃশ্যমানতা কমে ১৯৯ থেকে ৫০ মিটার হতে পারে।

আবহাওয়া দফতরের ইঙ্গিত, নতুন বছরের প্রথম দিনেই দার্জিলিঙে বরফ পড়তে পারে, সঙ্গে হালকা বৃষ্টির সম্ভাবনাও। ফলে পাহাড়ে ঘুরতে যাওয়া পর্যটকদের জন্য সুখবর।